贈臨江守范希遠龍圖
作者：郭祥正
朝代：宋

paragraphs: 傾蓋相逢晚，開樽上小樓。
感時心尚壯，欲語涕難收。
神主方思治，英才悉應求。
邦畿分使節，玉陛邇宸旒。
溫密親聞詔，精忠屢獻謀。
養兵能足食，行縣必寛囚。
舜日期無盡，堯雲遽莫留。
鼎湖龍化影，銀海雁沈秋。
事畢身先貶，名高衆所尤。
一麾甘去國，千里謾承流。
兄弟皆朱紱，雙親未白頭。
遭讒雖坎坷，安命亦優游。
雪意饒冬暖，灘聲奈客愁。
須君作霖雨，終附濟川舟。